In nomine Domini, Amen. Anno Incarnationis ejusdem millesimo CCCo vicesimo primo, mense martii. Ego Petrus, serviens, de Villari, notum facio universis quod ego, scienter et provide, capio et retineo, ad censam perpetuam annuam seu ad admodiationem firmam, a religioso viro et honesto fratre Ferrico, priore Cystercii, pro me et meis bona, ista inferius contempta videlicet unam petiam terre arabilis continentur duo jornalia sita in finagio de Villari, retro ortum meum, juxta heredes Johannis, majoris hinc, et juxta mansum meum. Inde hanc autem venditionem, quitationem, censam annuam et admodiationem perpetuam et firmam acipio, capio et retineo pro duabus amenis bladi, tale quale in dicta terra veniet annui redditus dicto priori seu suo successori singulis annis in tempore messium persolvendis. De qua petia terre michi et meis a dicto priore traditis et concessis, dictus prior me Petrum, pro me et meis, per presentiam investivit, et in corporalem possessionem vel quasi induxit pro voluntate mea decetero facienda. Promittens, per juramentum meum super Sancta Dei Euvangelia corporaliter prestitum, pro me et meis, et sub obligatione omnium bonorum meorum et heredum meorum bonorum omnium mobilium et inmobilium presentium et futurorum ubicumque existentium, reddere et solvere dicto priori seu ejus successori dictam bladi quantitatem anno quolibet ad terminum supradictum omnibus exceptionibus et allegationibus juris et facti postpositis et remotis jurique dicenti generalem renuntiationem non valere. Volens me compelli ad premissorum observantiam quasi ex re adjudicata per curiam domini ducis Burgundie, cujus juriditione quo ad hoc suppono me et meos et omnia bona mea et meorum heredum bona omnia mobilia et inmobilia presentia et futura ubicumque existentia. In quorum testimonium, litteris istis sigillum dicte curie rogavi et obtinui apponi. Actum in presentia Guidonis de Marreyo, notarii dicte curie apud Sanctum Johannem juxta Laudonam, Besuntii dicti Pilloisel de dicto Sancto Johanne, clerici, Villenti de Sancto Juhano, et Villenti Remondi, testium ad hoc vocatorum, anno et mense predictis. Nichil.